ai4bharat/Pralekha huggingface dataset:
आयुष मंत्रालय
होमिओपॅथी इन्स्टिट्यूटचा शिलान्यास
(नवी दिल्ली, 16 ऑक्टोबर 2018
केंद्रीय आयुष मंत्रालयाचे राज्यमंत्री श्रीपाद नाईक यांनी नरेला येथे आज नॅशनल इन्स्टिट्यूट ऑफ होमिओपॅथी संस्थेचा शिलान्यास केला. कोलकाताच्या राष्ट्रीय पातळीवरील नॅशनल इन्स्टिट्यूट ऑफ होमिओपॅथी या संस्थेचा नरेला येथे हा विस्तार करण्यात आला आहे. संपूर्ण जगात आणि भारतामध्येही होमिओपॅथी या वैद्यकीय शाखेची लोकप्रियता दिवसेंदिवस वाढत आहे. त्याचा लाभ सर्वांना घेता यावा, यासाठी हे नरेला येथे विस्तार केंद्र सुरू करण्यात आले आहे, असे नाईक यांनी यावेळी सांगितले.
देशात ‘आयुष’ अंतर्गतच्या वैद्यकीय प्रणालींना प्रोत्साहन देऊन त्या विकसित करण्याची आवश्यकता आहे. केंद्रीय मध्यवर्ती परीक्षा मंडळामार्फत  घेण्यात येणाऱ्या राष्ट्रीय पात्रता प्रवेश परीक्षांमार्फत  आयुषांच्या वैद्यकीय अभ्यासक्रमांना यापुढे प्रवेश देण्यात येणार आहे, असेही राज्यमंत्री श्रीपाद नाईक यांनी यावेळी सांगितले. या कार्यक्रमाला उत्तर-पश्चिम दिल्लीचे खासदार डॉ. उदित राज, दिल्लीचे महापौर, उत्तर दिल्ली महानगरपालिकेचे आदेश गुप्ता उपस्थित होते.
दिल्ली विकास प्राधिकरणाच्या 10 एकर क्षेत्रात नॅशनल इन्स्टिट्यूट ऑफ होमिओपॅथी नरेलाची उभारणी करण्यात येणार आहे. यामध्ये 100 खाटांची आधुनिक वैद्यकीय सुविधांनी युक्त रुग्णालय आणि संशोधन केंद्रही सुरू करण्यात येणार आहे. या प्रकल्पासाठी अंदाजे 302 कोटी रुपये खर्च अपेक्षित आहे.
N.Sapre/S.Bedekar/P.Kor
भूविज्ञान मंत्रालय
हिंदी महासागर आणि बंगालच्या उपसागरात कमी दाबाचा पट्टा
(नवी दिल्ली, 26 एप्रिल 2019
हिंदी महासागराच्या पूर्व भागात तसेच बंगालच्या उपसागराच्या नैऋत्य भागात कमी दाबाचा पट्टा तयार झाला आहे. येत्या 24 तासात हा दाब वाढणार असून त्यानंतरच्या 12 तासात या भागात वादळ येण्याची शक्यता आहे. येत्या काही दिवसात हा पट्टा श्रीलंकेच्या किनाऱ्यावरुन तामिळनाडू आणि आंध्र प्रदेशच्या किनाऱ्यावर पोहोचेल, यामुळे येत्या 30 एप्रिल आणि 1 मे ला आंध्र प्रदेश तसेच तामिळनाडूच्या काही भागात पाऊस पडण्याची शक्यता आहे. या काळात समुद्रही खवळलेला राहील, अशी शक्यता हवामान विभागाने वर्तवली आहे. 26 ते 30 एप्रिल या काळात मच्छिमारांनी समुद्रात जाऊ नये, अशी सूचना हवामान विभागाने दिली आहे.
B.Gokhale/R.Aghor/P.Kor
वाणिज्य आणि उदयोग मंत्रालय
व्यापार आणि आर्थिक सहकार्याबाबत युरोपीय आणि ओशियाना समूहातल्या देशांच्या राजदूत आणि उच्चायुक्तांसोबत संवाद सत्र
नवी दिल्ली, 29 मार्च 2019
युरोपीय आणि ओशियाना समूहातले देश भारतासाठी महत्वाचे भागीदार आणि गुंतवणुकीसाठी महत्वाचे स्रोत आहे. आर्थिक बंध अधिक वृद्धिंगत होण्याची आवश्यकता वाणिज्य सचिव वाणिज्य सचिव डॉ. अनुप वाधवान यांनी व्यक्त केली आहे. नवी दिल्ली इथे काल युरोपिअन आणि ओशियाना समूहातल्या देशांच्या उच्चायुक्त आणि राजदुतांसोबत व्यापार आणि आर्थिक सहकार्याबाबत संवाद सत्र झाले. त्यावेळी ते बोलत होते.
वर्ष 2017-18 मध्ये भारताच्या युरोपसोबतचा व्यापार 130.1 अब्ज अमेरिकी डॉलर्सएवढा राहिला गुंतवणुकीमध्ये भारतातील एकूण परदेशी थेट गुंतवणुकीपैकी सुमारे एक चतुर्थांश वाटा युरोपचा आहे. तर भारताकडून परदेशात होणाऱ्या थेट गुंतवणुकीपैकी सुमारे 29.8 टक्के गुंतवणूक युरोपात होते.
ओशियाना गटातल्या देशांमधल्या कंपन्यांनी एप्रिल 2000 ते डिसेंबर 2018 या कालावधीत भारतात सुमारे 1034.2 दशलक्ष अमेरिकी डॉलर्सची गुंतवणूक केली आहे. भारताची एकूण परदेशी थेट गुंतवणुकीपैकी या देशांमधे सुमारे 1.7 टक्के गुंतवणूक आहे.
N.Sapre/ S.Kakade/D.Rane
(Visitor Counter : 159
नौवहन मंत्रालय
मुंबई बंदरालगतच्या विकास कामाचे उद्या उद्घाटन
नवी दिल्ली, 16 नोव्हेंबर 2018
मुंबई बंदरात सुरु असलेल्या विकास कामाअंतर्गत दोन तरंगत्या उपाहारगृहांचे उद्घाटन केंद्रीय नौवहन, रस्ते वाहतूक आणि महामार्ग, जलसंपदा,नदी विकास आणि गंगा पुनरुज्जीवन मंत्री नितीन गडकरी यांच्या हस्ते उद्या होणार आहे. मुंबई पोर्ट ट्रस्टच्या नवीन ईस्टर्न वॉटर फ्रंटच्या भूमीपूजन समारंभातही ते सहभागी होतील. मुंबई-एलिफंटा रोपवेसाठी तसेच बंदरावर विशेष सुविधांनी युक्त रुग्णालय बांधण्यासाठी निविदा मागवण्याच्या प्रक्रियेचीही ते सुरुवात करतील.
दोन तरंगत्या उपाहारगृहांची क्षमता प्रत्येकी 475 व्यक्तींची आहे. तीन तरंगत्या उपाहारगृहांसाठी परवाने देण्यात आले आहेत. कौटुंबिक सोहळे, विशेष कार्यक्रम, बैठकींसाठी ती उपलब्ध असतील. या उपहारगृहांवर 500 लाईफ जॅकेट्स, रडार, इको-साउंडर, जीपीएस आणि एआयएस या सुविधा असतील.
मुंबई-एलिफंटा रोपवे हा समुद्रावरील जगातला सर्वात लांब रोप वे असेल. समुद्रसपाटीपासून 50 ते 125 मीटर उंचीवर तो बांधला जाईल. यासाठी 800 कोटी रुपये खर्च अपेक्षित असून ऑगस्ट 2022 पर्यंत पूर्ण केला जाणार आहे.
N.Sapre/S.Kane/P.Malandkar
(Visitor Counter : 72
अणुऊर्जा विभाग
किरणोत्सर्ग-विरोधी पॅक आणि इतर बनावट वस्तूंच्या आधारे भविष्याचे लाभ देण्याचा फसवा दावा करणाऱ्यांपासून सावध राहा- अणुउर्जा विभागाचा जनतेला सल्ला
मुंबई, 10 ऑक्टोबर 2020
असे लक्षात आले आहे, की काही बनावट लोक, ‘किरणोत्सर्ग विरोधी पॅक’, ‘राईस-पुलर’ अशा बनावट नावांनी, काही वस्तू विकत आहेत. या वस्तू/पदार्थांमध्ये, किरणोत्सर्ग असून, त्यांना बीएआरसी/डीएई अशा संस्थांची मान्यता तसेच या पदार्थांमध्ये आपले भविष्य बदलण्याची शक्ती आहे, असा दावा हे लोक करत आहे.त्यांनी अनेकांची फसवणूक करुन, त्यांच्या द्वारे मोठी रक्कम उकळली जात आहे.
अणुउर्जा विभागाने आपल्या प्रसिद्धीपत्रकात हे स्पष्ट केले आहे की, या सर्व अफवा असून, बीएआरसी/डीएईचा या दाव्यांशी काहीही संबंध नाही.
नागरिकांनी हे लक्षात घ्यायला हवे, की अणुउर्जा नियामक मंडळाच्या परवानगीविना, किरणोत्सर्गी वस्तू अवैध असून तो अणुउर्जा कायदा 196 नुसार, शिक्षापात्र गुन्हा आहे.
B.Gokhale/R.Aghor/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 100
शिक्षण मंत्रालय
केंद्रीय मनुष्यबळ विकास मंत्र्यांच्या सांगण्यानुसार सीबीएसईकडून इयत्ता 9 वी आणि 11 वीच्या सर्व अनुत्तीर्ण विद्यार्थ्यांना पुन्हा शाळाआधारित परीक्षेसाठी संधी
नवी दिल्ली, 14 मे 2020
कोविड-19 मुळे निर्माण झालेल्या परिस्थितीच्या पार्श्वभूमीवर नववी आणि अकरावीमध्ये अनुत्तीर्ण झालेल्या सर्व विद्यार्थ्यांना ऑनलाइन किंवा ऑफलाइन परीक्षा देण्याची संधी मिळावी असे केंद्रीय मनुष्यबळ विकास मंत्री रमेश पोखरियाल ‘निशंक यांनी सीबीएसईला सांगितले होते. त्यानुसार सीबीएसईने याबाबत अधिसूचना जारी केली आहे.
संपूर्ण देश कोविड-19 मुळे निर्माण झालेल्या आव्हानात्मक परिस्थितीचा सामना करत आहे, असे सीबीएसईने आपल्या अधिसूचनेत म्हटले आहे. मुलांना घरातच थांबणे भाग आहे . त्यांच्या शाळा बंद आहेत. मानसिक तणाव आणि चिंतेचा सामना ती करत आहेत. पालकांना वेतन, कुटुंबाचे आरोग्य इत्यादींबद्दल चिंता भेडसावत आहे. या कठीण काळात, जी मुले शाळेच्या परीक्षेत उत्तीर्ण होऊ शकलेली नाहीत त्यांना अधिक त्रास होईल. असे विद्यार्थी सीबीएसईकडे सतत विचारणा करत आहेत. पालकांकडूनही चिंता व्यक्त केली जात आहे. अशा कठीण वेळी विद्यार्थ्यांना तणावातून मुक्त करण्यासाठी आणि त्यांची चिंता कमी करण्यासाठी आपण सर्वानी मिळून प्रयत्न करावे लागतील, असे सीबीएसईने आपल्या अधिसूचनेत म्हटले आहे.
या असामान्य परिस्थितीत पालक आणि विद्यार्थ्यांची विनंती लक्षात घेऊन नववी आणि अकरावी च्या सर्व नापास विद्यार्थ्यांना पुन्हा शाळा-आधारित परीक्षा देण्याची संधी पुरवण्याचा निर्णय सीबीएसईने घेतला आहे. विद्यार्थ्यांची परीक्षा पूर्ण झाली आहे की नाही याचा विचार न करता, परीक्षेचा निकाल जाहीर झाला असला तरी संधी दिली जाईल. विषयांची संख्या कितीही असली तरी संधी दिली जाईल, असे सीबीएसईने म्हटले आहे.
अशा विद्यार्थ्यांसाठी उपाय म्हणून शाळा ऑनलाइन / ऑफलाइन / नाविन्यपूर्ण पद्धतीने चाचण्या घेऊ शकतात आणि या परीक्षेच्या आधारे उन्नतीबाबत निर्णय घेऊ शकतात. विद्यार्थी अनुत्तीर्ण झालेल्या कुठल्याही विषयांसाठी ही चाचणी घेता येऊ शकेल. परीक्षा घेण्यापूर्वी शाळा विद्यार्थ्यांना तयारीसाठी पुरेसा वेळ देतील. सीबीएसईशी संलग्न सर्व शाळा ज्या विषयात विद्यार्थी नापास झाले आहेत अशा सर्व विषयांसाठी नववी आणि अकरावीच्या सर्व अनुत्तीर्ण विद्यार्थ्यांना संधी उपलब्ध करुन देतील. या अधिसूचनेच्या आधी जरी विद्यार्थ्यांना संधी देण्यात आली असेल तरी ही संधी सर्व विद्यार्थ्यांना देण्यात यावी असे या अधिसूचनेदवारे पुन्हा सांगण्यात येत आहे.
कोविड-19 च्या अभूतपूर्व परिस्थितीमुळे केवळ चालू वर्षातच ही एक संधी दिली जात आहे.
M.Jaitly/S.Kakade/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 131
पंतप्रधान कार्यालय
जी-7 शिखर परिषदेच्या पार्श्वभूमीवर, पंतप्रधानांनी घेतली जर्मनीचे चान्सलर यांची भेट
नवी दिल्ली, 27 जून 2022
जर्मनीतील श्लोस एलमाऊ येथे आयोजित जी-7 शिखर परिषदेच्या पार्श्वभूमीवर, पंतप्रधान नरेंद्र मोदी यांनी 27 जून 2022 रोजी फेडरल रिपब्लिक ऑफ जर्मनीचे चान्सलर ओलाफ स्कोल्झ यांची भेट घेतली.
या उभय नेत्यांची या वर्षातील ही दुसरी भेट होती; यापूर्वी 2 मे 2022 रोजी भारत-जर्मनी आंतर-सरकारी सल्लामसलतीसाठी पंतप्रधानांच्या बर्लिन दौऱ्यारम्यान दोन्ही नेत्यांची भेट झाली होती. जी-7 शिखर परिषदेचे निमंत्रण दिल्याबद्दल पंतप्रधानांनी चान्सलर स्कोल्झ यांचे आभार मानले.
गेल्या महिन्यापासून सुरु झालेली त्यांच्यातील चर्चा जारी ठेवत, उभय नेत्यांनी हरित आणि शाश्वत विकास भागीदारी पुढे नेण्याच्या गरजेवर भर दिला. या चर्चे दरम्यान हवामान कृती, हवामान वित्तपुरवठा आणि तंत्रज्ञान हस्तांतरण यांसारख्या मुद्द्यांचा समावेश होता. व्यापार, गुंतवणूक आणि लोकांमध्ये असलेले परस्पर संबंध अधिक दृढ करण्याच्या गरजेवरही दोन्ही नेत्यांनी सहमती दर्शवली.
आंतरराष्ट्रीय संस्थांमध्ये अधिक समन्वय,विशेषत: भारताच्या आगामी जी -20 अध्यक्षपदाच्या संदर्भात यावेळी चर्चा झाली.उभय नेत्यांनी प्रादेशिक आणि जागतिक घडामोडींवरही विचार विनिमय केला.N.Chitale/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
रेल्वे मंत्रालय
गेल्या 15 दिवसांत म्हणजे 15 मेच्या मध्यरात्रीपर्यंत देशात विविध ठिकाणी अडकलेल्या 14 लाखांपेक्षा जास्त लोकांना त्यांच्या गावी पोहचवण्यात आले
भारतीय रेल्वेच्या देशभरात 1074 श्रमिक विशेष गाड्या सुरु
गेल्या तीन दिवसांत 2 लाखांपेक्षा अधिक लोकांना त्यांच्या घरी पोहचवण्यात यश, येत्या काही दिवसात दररोज 3 लाख प्रवाशांची वाहतूक करण्याचे प्रयत्न
‘घरवापसी’ मोहीम वेगात सुरु
प्रवाशांना मोफत जेवण आणि पाण्याची सोय
सुटण्याच्या आणि पोचण्याच्या स्थानकाशी संबंधित राज्य सरकारांच्या अनुमतीनंतरच रेल्वेकडून ट्रेन्स रवाना
नवी दिल्ली, 16 मे 2020
लॉकडाऊनमुळे देशाच्या विविध भागात अडकलेले स्थलांतरित मजूर, यात्रेकरू, पर्यटक, विद्यार्थी आणि इअतर लोकांना आपापल्या मूळगावी पोचवण्याची व्यवस्था करण्याचे आदेश केंद्रीय गृहमंत्रालयाने दिल्यानंतर भारतीय रेल्वेने त्यासाठी श्रमिक विशेष गाड्या सोडण्याचा निर्णय घेतला.
आतापर्यंत म्हणजे, 15 मे 2020 च्या मध्यरात्रीपर्यंत देशाच्या विविध भागात 1074 श्रमिक विशेष गाड्या चालवण्यात आल्या आहेत. गेल्या पंधरा दिवसात या गाड्यांमधून 14 लाख लोकांना आपापल्या इच्छित स्थळी पोहचवण्यात आले आहे.
गेल्या तीन दिवसांपासून या श्रमिक गाडयांमधून 2 लाख व्यक्तींची वाहतूक केली जात आहे. येत्या काही दिवसांत दररोज 3 लाख प्रवाशांची वाहतूक करण्याचा रेल्वेचा प्रयत्न आहे.
या 1074 श्रमिक विशेष गाड्या विविध राज्ये, जसेकी आंध्र प्रदेश, दिल्ली, गुजरात, तेलंगणा, हरियाणा, महाराष्ट्र, पंजाब, राजस्थान, तामिळनाडू, कर्नाटक, केरळ, गोवा, झारखंड, उत्तरप्रदेश, मध्यप्रदेश आणि बिहार या राज्यातून सोडल्या जात आहेत.
या श्रमिक गाड्या, आंध्र प्रदेश, आसाम, बिहार, छत्तीसगढ, हिमाचल प्रदेश, जम्मू-कश्मीर, झारखंड, कर्नाटक, मध्यप्रदेश, महाराष्ट्र, मणिपूर, मिझोराम, ओडिशा, राजस्थान, तामिळनाडू, तेलंगणा, उत्तरप्रदेश, उत्तराखंड आणि पश्चिम बंगाल या राज्यात श्रमिकांना पोहचवत आहेत.
या श्रमिक गाडयांमध्ये प्रवास सुरु होण्यापूर्वीच, सर्व प्रवाशांचे व्यवस्थित स्क्रीनिंग केले जाते. प्रवासादरम्यान प्रवाशांना मोफत जेवण आणि पाणी दिले जाते.M.Jaitly/R.Aghor/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
पंतप्रधान उद्या बिहारच्या दौऱ्यावर
(नवी दिल्ली, 16 फेब्रुवारी 2019
पंतप्रधान नरेंद्र मोदी उद्या 17 फेब्रुवारी 2019 रोजी बिहारला भेट देणार आहेत. बरौनी येथे ते विविध विकासकामांचे उद्घाटन करणार आहेत.
या प्रकल्पांमुळे पाटणा शहर आणि लगतच्या परिसराच्या जोडणीला प्रोत्साहन आणि विकासाला चालना मिळणार आहे
शहर विकास आणि स्वच्छता:-
पाटणा आणि लगतच्या परिसरातील वाहतूक सुगम करण्यासाठीच्या पाटणा मेट्रो रेल्वे प्रकल्पाची पायाभरणी पंतप्रधान करतील.
96.54 कि.मी. कारमलिचाक मलनिस्सारण नेटवर्क विस्तार प्रकल्पांची पायाभरणी पंतप्रधान करतील.
बाऱ्ह, सुलतानगंज आणि नौ गाचिया येथे मलनिस्सारण संयंत्राशी संबंधित कामांचा प्रारंभ पंतप्रधान करतील. विविध ठिकाणच्या 22 अमृत प्रकल्पांसाठी पायाभरणी ते करतील.
रेल्वे :-
पुढील क्षेत्रावरील रेल्वेमार्गांच्या विद्युतीकरणाचे उद्घाटन पंतप्रधान करतील.
बरौनी-कुमेदपूर,
मुझफ्फरपूर-रक्सॉल
फतुहा-इस्लामपूर
बिहारशरीफ-दनियावन
रांची-पाटणा वातानुकूलित साप्ताहिक एक्सप्रेसचे उद्घाटनही यावेळी होईल.
तेल आणि गॅस:-
जगदीशपूर-वाराणसी नैसर्गिक गॅस पाईपलाईनच्या फुलपूर-पाटणा टप्प्याचे उद्घाटन पंतप्रधान करतील.
पॅराद्विप-हल्दिया-दुर्गापूर एलपीजी पाईपलाईन, दुर्गापूर ते मुजफ्फरपूर आणि पाटण्यापर्यंत विस्तारणासाठी पायाभरणी पंतप्रधान करतील.
आरोग्य:-
छप्रा आणि पूर्णिया इथल्या वैद्यकीय महाविद्यालयाची पायाभरणी पंतप्रधान करतील. भागलपूर आणि गया येथील सरकारी वैद्यकीय महाविद्यालये अद्ययावत करण्यासाठी पायाभरणी पंतप्रधान करतील.
खते:-
बरौनी येथे अमोनिया-युरिया खत संकुलाची पायाभरणी पंतप्रधान करतील.
B.Gokhale/S.Kakade/P.Kor
कार्मिक, सार्वजनिक तक्रार आणि निवृत्ती वेतन मंत्रालय
जी- 20 चे मुख्य समन्वयक हर्षवर्धन शृंगला यांनी सनदी अधिकाऱ्यांना लोकांचे जीवनमान सुधारण्यावर लक्ष केंद्रित करण्याचे केले आवाहन
मालदीवच्या सनदी अधिकाऱ्यांसाठीचा एक सप्ताहाचा एकविसावा क्षमता बांधणी कार्यक्रम  आणि जम्मू काश्मीरच्या अधिकाऱ्यांसाठीचा दोन आठवड्याचा पाचवा कार्यक्रम अशा दोन्ही कार्यक्रमांची सांगता आज नवी दिल्लीत झाली. या कार्यक्रमात, मालदिवचे 25 सनदी अधिकारी आणि जम्मू काश्मीरचे 38 सनदी अधिकारी सहभागी झाले होते. मसूरी आणि दिल्ली इथे हे प्रशिक्षण अभियान घेण्यात आले. केंद्र सरकारची स्वायत्त संस्था, राष्ट्रीय सुप्रशासन केंद्रातर्फे पथदर्शी कार्यक्रम म्हणून हे क्षमता बांधणी कार्यक्रम राबवले जातात.
या कार्यक्रमाच्या सांगता समारंभाला, जी-20 चे मुख्य समन्वयक, हर्षवर्धन शृंगला प्रमुख पाहुणे म्हणून उपस्थित होते. यावेळी बोलतांना, शृंगला यांनी लवचिक, शाश्वत विकासासाठी, सर्वासमावेशक आणि गतिमान विकासाच्या गरजेवर भर दिला. तसेच, लोकांचे जीवनमान सुधारण्यासाठी तंत्रज्ञानाच्या अधिकाधिक वापरावरही त्यांनी भर दिला. लोकांच्या गरजा आणि अपेक्षा पूर्ण करण्यासाठी, संकल्पनात्मक आराखडा तयार करावा आणि आपला प्रदेश तसेच देशातील लोकांच्या सर्वांगीण विकासासाठी काम करावे, असा सल्ला त्यांनी दिला.
लोकांशी संबंध प्रस्थापित करणे आणि भागीदारीला प्रोत्साहन देऊन, देशांमध्ये पोषक वातावरण निर्माण करण्याचे महत्त्व त्यांनी अधोरेखित केले. माजी परराष्ट्र सचिव श्रुंगला यांनी पंतप्रधान नरेंद्र मोदी यांच्या नेतृत्वा खाली सरकारच्या कामगिरीचीही माहिती दिली. तसेच, सर्व सनदी अधिकाऱ्यांनी, सर्वसामान्य लोकांच्या आयुष्यात बदल घडवून त्यांचे जीवनमान अधिक सुखकर करण्यासाठी परिश्रम करावेत, असे आवाहन त्यांना केले. एनसीजीजीचा क्षमता बांधणी उपक्रम, सर्वांना एकत्रित शिकण्याची आणि आपल्या विचारांचे आदान प्रदान करत, जीवनमान सुधारण्याच्या दिशेने एकत्रित काम करण्याविषयी चर्चा करण्यासाठीचा एक उत्तम मंच प्रदान करतो, यावरही त्यांनी भर दिला.
पंतप्रधान कार्यालय
पंतप्रधान 19 नोव्हेंबर रोजी उत्तर प्रदेशला भेट देतील आणि झाशी येथे 'राष्ट्र रक्षा समर्पण पर्व' मध्ये संरक्षण क्षेत्रात आत्मनिर्भर भारताला महत्त्वपूर्ण चालना देतील
पंतप्रधान स्वदेशी बनावटीची रचना आणि देशात विकसित हलकी लढाऊ हेलिकॉप्टर, ड्रोन्स आणि नौदलाच्या जहाजांसाठी प्रगत इलेक्ट्रॉनिक वॉरफेअर सूट सशस्त्र दलांच्या सेवा प्रमुखांना औपचारिकपणे सुपूर्द करतील
पंतप्रधान रणगाडा विरोधी मार्गदर्शित क्षेपणास्त्रांसाठी प्रोपल्शन सिस्टीम तयार करण्यासाठी उत्तर प्रदेश संरक्षण औद्योगिक कॉरिडॉरच्या झाशी नोड येथे 400 कोटी रुपयांच्या प्रकल्पाची पायाभरणी करतील
पंतप्रधान - राष्ट्रीय छात्र सेनेचे माजी कॅडेट - एनसीसीच्या माजी विद्यार्थी संघटनेचे पहिले सदस्य म्हणून नावनोंदणी करतील
पंतप्रधान, राष्ट्रीय युद्ध स्मारक येथे शहीदांना आभासी श्रद्धांजली अर्पण करण्यासंबंधी सुविधा राष्ट्राला समर्पित करतील
19 नोव्हेंबर 2021 रोजी उत्तर प्रदेशच्या झाशी येथील भेटीदरम्यान, संध्याकाळी 5:15 वाजता, 'राष्ट्र रक्षा समर्पण पर्व' मध्ये पंतप्रधान नरेंद्र मोदी संरक्षण क्षेत्रातील अनेक उपक्रमांचे उदघाटन आणि लोकार्पण करतील. झाशी येथे 17-19 नोव्हेंबर दरम्यान 'स्वातंत्र्याचा अमृत महोत्सव' चा एक भाग म्हणून 'राष्ट्र रक्षा समर्पण पर्व'चे आयोजन करण्यात आले आहे.
संरक्षण क्षेत्रात आत्मनिर्भर भारताला चालना देण्यासाठी पंतप्रधान औपचारिकपणे सशस्त्र दलांच्या सेवा प्रमुखांना स्वदेशी बनावटीची विकसित उपकरणे सुपूर्द करतील. यामध्ये हिंदुस्तान एरोनॉटिक्स लिमिटेड  ची संरचना आणि विकसित केलेले हलके लढाऊ हेलिकॉप्टर  हवाई दलाच्या प्रमुखांना सुपूर्द केले जाईल, तर भारतीय स्टार्टअप्सने विकसित केलेले ड्रोन/यूएव्ही लष्करप्रमुखांना आणि डीआरडीओने नौदलाच्या जहाजांसाठी डिझाइन केलेले आणि भारत इलेक्ट्रॉनिक्स लिमिटेडने  तयार केलेले प्रगत इलेक्ट्रॉनिक वॉरफेअर सूट नौदल प्रमुखांना सुपूर्द केले जातील. प्रभावीपणे लढण्यासाठी लढाऊ हेलिकॉप्टर प्रगत तंत्रज्ञान आणि स्टील्थ वैशिष्टयांनी सुसज्ज आहे. भारतीय सशस्त्र दलांद्वारे तैनात भारतीय युएव्ही देखील भारतीय ड्रोन उद्योग परिसंस्थेच्या वाढत्या परिपक्वतेचा पुरावा आहे. प्रगत इलेक्ट्रॉनिक वॉरफेअर सूट विनाशिका, फ्रिगेट्ससह नौदलाच्या विविध जहाजांमध्ये वापरला जाईल.
पंतप्रधान उत्तर प्रदेश संरक्षण औद्योगिक कॉरिडॉरच्या झाशी नोड येथे 400 कोटी रुपयांच्या प्रकल्पाची पायाभरणी करतील. रणगाडा -विरोधी मार्गदर्शित क्षेपणास्त्रांसाठी प्रोपल्शन सिस्टीम तयार करण्यासाठी कारखाना उभारण्यासाठी भारत डायनॅमिक्स लिमिटेडद्वारे हा प्रकल्प कार्यान्वित केला जात आहे.
एनसीसीच्या माजी विद्यार्थ्यांना एनसीसीशी पुन्हा संपर्क साधता यावा यासाठी औपचारिक व्यासपीठ उपलब्ध करून देण्याच्या उद्देशाने पंतप्रधान एनसीसीच्या माजी विद्यार्थी संघटनेचा प्रारंभ करतील. ही संघटना एनसीसीची उद्दिष्टे पुढे नेईल आणि राष्ट्र उभारणीत मदत करेल. यावेळी एनसीसीचे माजी कॅडेट असलेले पंतप्रधान या संघटनेचे पहिले सदस्य म्हणून नावनोंदणी करतील.
पंतप्रधान एनसीसीच्या तिन्ही विभागांसाठी सिम्युलेशन प्रशिक्षण सुविधा वाढवण्याच्या उद्देशाने एनसीसी कॅडेट्ससाठी सिम्युलेशन प्रशिक्षणाच्या राष्ट्रीय कार्यक्रमाचाo शुभारंभ करतील. त्यात एनसीसीच्या लष्कर विभागासाठी रायफल फायरिंग सिम्युलेटर, हवाई विभागासाठी मायक्रोलाइट फ्लाइंग सिम्युलेटर आणि नौदल विभागासाठी रोइंग सिम्युलेटरची स्थापना यांचा समावेश आहे.
पंतप्रधान राष्ट्रीय युद्ध स्मारक येथे ऑगमेंटेड रिअॅलिटी पॉवर्ड इलेक्ट्रॉनिक किऑस्क राष्ट्राला समर्पित करतील. यामध्ये अभ्यागतांना केवळ बटण दाबून शहीदांना श्रद्धांजली अर्पण करता येईल.
संरक्षण मंत्रालय
एव्हीओनिक्सच्या स्वदेशीकरणाविषयी भारतीय हवाई दलातर्फे चर्चासत्राचे  आयोजन
पुणे, 19 जुलै 2022
भारतीय हवाई दलाने 18 आणि 19 जुलै 2022 रोजी हवाई दलाच्या पुण्यातील बेस रिपेअर डेपो येथे एव्हीओनिक्स म्हणजे विमानातील इलेक्ट्रॉनिक उपकरणे आणि भाग यांच्या स्वदेशीकरणाविषयी चर्चासत्राचे  आयोजन केले होते. या चर्चासत्राची एव्हीओनिक्सचे स्वदेशीकरण ही संकल्पना "मॉड्युलर ओपन सिस्टीम आर्किटेक्चर  फ्रेमवर्क म्हणजे परवडण्याजोग्या आणि अंगीकार करता येणाऱ्या तंत्रज्ञान आणि व्यवसाय धोरणावर आधारित होती. या कार्यक्रमाचे संचालन हवाई दल मुख्यालयाच्या स्वदेशीकरण संचालनालयाने केले आणि भारतीय हवाई दलाच्या देखभाल कमांडचे प्रमुख एअर मार्शल विभास पांडे यांनी कार्यक्रमाचे अध्यक्षस्थान भूषवले.
क्षमतांच्या प्रत्यक्ष सादरीकरणात आत्मनिर्भरता अंगिकारणे, विमानचालन प्रणालीमध्ये कमर्शियल ऑफ-द-शेल्फ  तंत्रज्ञानाचा अवलंब करण्यास प्रोत्साहन देणे आणि पाश्चिमात्य आणि रशियन देशाच्या मूळ सामग्री उत्पादकांवरील  अवलंबित्व कमी करणे हा या चर्चासत्राचा मुख्य उद्देश होता. या चर्चासत्रात संरक्षण संशोधन आणि विकास संस्था  आस्थापना, शैक्षणिक संस्था आणि हवाई वाहतूक उद्योगातील सदस्यांना आमंत्रित करण्यात आले होते.
भारतीय हवाई दलाच्या देखभाल विभागाचे प्रमुख एअर मार्शल विभास पांडे यांनी अध्यक्षीय भाषण केले. त्यांनी आपल्या भाषणात भारतीय हवाई दलाच्या विशाल आणि वैविध्यपूर्ण ताफ्यांचे संवर्धन करण्यासाठी आणि मूळ सामग्री उत्पादकांवरील अवलंबित्व कमीत कमी करण्यासाठी देशात पर्याय तयार करण्याच्या गरजेवर भर दिला. संरक्षण आणि विकास केंद्रे, शैक्षणिक संस्था, उद्योग आणि भारतीय हवाई दल यांच्याकडे उपलब्ध असलेल्या कौशल्यातील ससूत्रतेच्या पैलूंना स्पर्श करून भारतीय हवाई दलाची क्षमता वाढवण्यासाठी त्यांचा कसा उपयोग केला जाऊ शकतो यावर त्यांनी विशेषतः लक्ष वेधले. हवाई वाहतूक क्षेत्रात कमर्शियल ऑफ-द-शेल्फ तंत्रज्ञान स्वीकारण्याच्या महत्त्वावर आणि गरजेवर भर देताना, त्यांनी हार्डवेअर आणि कार्यात्मक अप्रचलिततेच्या आव्हानांना तोंड देण्यासाठी एक प्रभावी माध्यम म्हणून सॉफ्टवेअर परिभाषित प्रणाली आणि समानतेची तत्त्वे या संकल्पना विशद केल्या.
संकल्पनांवर आधारित पाच सत्रे आयोजित करण्यात आली होती आणि संरक्षण संशोधन आणि विकास संस्था आणि भारतीय हवाई दलातील मान्यवर या सत्रांच्या अध्यक्षस्थानी होते. सत्रादरम्यान, विषय तज्ञांनी विमानचालनामध्ये COTS तंत्रज्ञानाचा अवलंब करण्याच्या दिशेने प्रमाणीकरणाशी संबंधित आव्हानां व्यतिरिक्त एव्हियोनिक समुच्चय विकसित करण्यात आधुनिक निदान आणि दुरुस्ती तंत्रांचा वापर करून स्वदेशी दुरुस्ती क्षमता विकसित करणे, दोष निदानासाठी कृत्रिम बुद्धिमत्ता  आधारित तंत्रज्ञान, प्रिंटेड सर्किट बोर्ड  चे रिव्हर्स इंजिनिअरिंग, आणि COTS आधारित MOSA फ्रेम यावर त्यांचे विचार मांडले. कार्यक्रमात दुरुस्ती आणि विकासासाठी MOSA फ्रेमवर्क स्वीकारण्यावर सर्वसाधारण एकमत दिसून आले.
M.Iyengar/V.Joshi/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 102
वाणिज्य आणि उदयोग मंत्रालय
सोन्याच्या आयातीवर निर्बंध घालण्यासाठी उपाययोजना
नवी दिल्ली, 25 जुलै 2018
देशात सोन्याच्या आयातीवर निर्बंध घालण्यासाठी केंद्र सरकारने काही उपाययोजना हाती घेतल्या आहेत. त्यानुसार, दक्षिण कोरियामधून ड्युटी फ्री सोन्याच्या आयातीवर निर्बंध तसेच 22 कॅरेटपेक्षा जास्त शुद्ध सोन्याच्या आभूषणांवर तसेच पदके आणि नाण्यांच्या निर्यातीवरही निर्बंध घालण्यात आले.
या उपाययोजनांमुळे चालू वर्षात एप्रिल-मे 2018 या अवधीत सोन्याच्या आयातीत मागील वर्षाच्या याच अवधीच्या तुलनेत 31.25 टक्के घट झाली आहे. वाणिज्य आणि उद्योग राज्यमंत्री सी.आर.चौधरी यांनी आज राज्यसभेत ही माहिती दिली.
N.Sapre/M.Pange/P.Malandkar
(Visitor Counter : 58
पंतप्रधान कार्यालय
राष्ट्रकुल स्पर्धेमध्ये मुष्टियुद्धातील रौप्य पदक मिळविल्याबद्दल सागर अहलावत याचे पंतप्रधानांनी केले अभिनंदन
बर्मिंगहॅम येथे सुरु असलेल्या राष्ट्रकुल स्पर्धा 2022 मध्ये, पुरुषांच्या 92 किलोहून अधिक वजनी गटातील मुष्टियुद्ध स्पर्धेत रौप्यपदक मिळविल्याबद्दल सागर अहलावत याचे पंतप्रधान नरेंद्र मोदी यांनी अभिनंदन केले आहे.
ट्वीट संदेशात पंतप्रधान म्हणाले;
“उत्तम लढा दिलास सागर अहलावत! राष्ट्रकुल स्पर्धेत मुष्टियुद्ध प्रकारात रौप्य पदक मिळविल्याबद्दल त्याचे अभिनंदन. या क्रीडा प्रकारातील भारताच्या शक्तिशाली क्रीडापटूंपैकी हा एक क्रीडापटू आहे आणि त्याचे यश मुष्टीयोद्ध्यांच्या युवा पिढीला प्रेरणा देईल. आगामी काळात भारताची मान अभिमानाने उंचावणारी त्याची खेळी तो यापुढेही कायम ठेवेल हीच सदिच्छा. #Cheer4India”
पंतप्रधान कार्यालय
‘अम्फान’ चक्रीवादळाचा सामना करण्याच्या तयारीचा पंतप्रधानांनी घेतला आढावा
परिस्थिती हाताळण्यासाठी एनडीआरएफच्या 25 तुकड्या तैनात
नवी दिल्ली, 18 मे 2020
बंगालच्या उपसागरात घोंघावत असलेल्या ‘अम्फान’ चक्रीवादळाचा सामना करण्याच्या उपाययोजनांचा पंतप्रधान नरेंद्र मोदी यांच्या अध्यक्षतेखाली आज झालेल्या एका उच्चस्तरीय बैठकीत आढावा घेण्यात आला.
पंतप्रधानांनी परिस्थितीचा संपूर्ण आढावा घेतला आणि चक्रीवादळाचा सामना करण्यासाठी सज्जता तसेच राष्ट्रीय आपत्ती प्रतिसाद दलाकडून लोकांना सुरक्षितस्थळी हलवण्याच्या तयारीचाही आढावा घेतला. चक्रीवादळाचा सामना करण्याच्या तयारीबाबत सादरीकरण करताना एनडीआरएफचे महासंचालक यांनी संगितले की, एनडीआरएफच्या 25 तुकड्या त्या ठिकाणी तैनात करण्यात आल्या असून 12 तुकड्या राखीव ठेवण्यात आल्या आहेत. देशाच्या विविध भागात एनडीआरएफच्या अन्य 24 तुकड्या देखील सज्ज ठेवण्यात आल्या आहेत.
या बैठकीला केंद्रीय गृहमंत्री अमित शहा, पंतप्रधानांचे प्रधान सल्लागार पी के सिन्हा; कॅबिनेट सचिव राजीव गौबा आणि केंद्र सरकारचे अन्य वरिष्ठ अधिकारी उपस्थित होते.
B.Gokhale/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
अर्थ मंत्रालय
अर्थमंत्री निर्मला सीतारामन न्यू डेव्हलपमेंट बँकेच्या 7व्या वार्षिक बैठकीत दूरदृश्य प्रणालीद्वारे सहभागी
नवी दिल्ली, 19 मे 2022
केंद्रीय अर्थमंत्री, कार्पोरेट व्यवहार मंत्री तसेच न्यू डेव्हलपमेंट बँकेच्या भारतातल्या गव्हर्नर निर्मला सीतारामन आज नवी दिल्लीत न्यू डेव्हलपमेंट बँकेच्या गव्हर्नर बोर्डाच्या 7व्या वार्षिक बैठकीत दूरदृष्टी प्रणालीद्वारे सहभागी झाल्या होत्या. या बैठकीत ब्राझील, चीन, रशिया, दक्षिण आफ्रिका आणि नव्याने सदस्य झालेल्या बांगलादेश तसेच संयुक्त अरब अमिराती या देशांचे गव्हर्नर आणि त्यांचे समकक्ष सहभागी झाले होते.
या वार्षिक बैठकीचे या वर्षाचे यजमान पद तसेच अध्यक्षस्थान भूषवणाऱ्या भारताने कोरोना महामारीमुळे ही बैठक दूरदृश्य प्रणालीद्वारे आयोजित केली होती. या वार्षिक बैठकीची मुख्य संकल्पना ' न्यू डेव्हलपमेंट बँक : प्रगतीचा प्रभाव अनुकूलित करणे' असून ही संकल्पना सध्याच्या जागतिक आर्थिक परिस्थितीमध्ये अतिशय महत्त्वाची आणि समर्पक आहे. अर्थमंत्र्यांनी या बैठकीत आपल्या संबोधनात आर्थिक व्यवस्था पूर्वपदावर आणण्यात जागतिक स्तरावर बहुपक्षीय आणि परस्पर सहकार्य भावनेचे महत्व अधोरेखित केले.
न्यू डेव्हलपमेंट बँकेने उदयोन्मुख बाजार अर्थव्यवस्थेप्रति आपली विकासातला विश्वसनीय भागीदार ही प्रतिमा सिद्ध केली असल्याचे त्या म्हणाल्या. बँकेच्या गेल्या सहा वर्षांच्या प्रगतीचा आणि उद्दिष्टपूर्तीचा आढावा घेताना सीतारामन यांनी बँकेने सर्व नियमांचे काटेकोर पालन करत लक्ष्य साध्य केले असल्याचा विशेष उल्लेख केला. बँकेचे भारतातले विभागीय कार्यालय गुजरात मधल्या गिफ्ट सिटीमध्ये सुरू होत असल्याबद्दल सीतारामन यांनी समाधान व्यक्त केले. निकट भविष्यात सदस्य देशांच्या प्रगतीत न्यू डेव्हलपमेंट बँक अर्थपूर्ण आणि महत्त्वाची भूमिका बजावेल असा विश्वास निर्मला सीतारामन यांनी व्यक्त केला.S.Patil/S.Mukhedkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 141